17:1-24—Bontsu ba babedi ba batona ke bomang, matlhogela a mannye a mosedara a kgetlwa jang, mme gone ke mang “yo o nana” yo o tlhomilweng sesha ke Jehofa? Bontsu ba babedi ba emela babusi ba Babelona le Egepeto. Ntsu ya ntlha e tla kwa setlhoeng sa setlhare sa mosedara, ke go re, kwa mmusing wa bogosi wa losika lwa segosi lwa ga Dafide. Ntsu eno e kgetla matlhogela a mannye a a kwa godimo ka go baya Sedekia mo boemong jwa ga Kgosi Jehoiakine wa Juda. Le mororo Sedekia a ne a dirile maikano a gore o tla ikanyega, o batla thuso ya ntsu e nngwe, e bong mmusi wa Egepeto, le fa go ntse jalo ga a atlege. O tla isiwa botshwarwa mme o tla swela kwa Babelona. Gape Jehofa o kgetla “yo o nana” e bong Kgosi ya Bomesia. Ene yono o tlhomiwa sesha mo “thabeng e e kwa godimo e e tsholetsegileng,” mo Thabeng ya Siona ya selegodimo, koo a tla nnang “mosedara o mogolo thata,” e le motswedi wa mmatota wa tshegofatso ya lefatshe—Tshenolo 14:1.